**Odôvodnenie nerozdelenia zákazky podľa ustanovenia § 28 ods. 2 ZVO**

Verejný obstarávateľ má podľa ustanovenia § 28 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj ako „ZVO“) povinnosť v prípade, ak nerozdelí zákazku na časti, odôvodnenie uviesť v oznámení o vyhlásení verejného obstarávania alebo v súťažných podkladoch.

V nadväznosti na vyššie uvedenú povinnosť Verejný obstarávateľ uvádza nasledovné odôvodnenie nerozdelenia zákazky na časti:

Predmet zákazky je koncipovaný ako dodanie, inštalácia a 5 ročný servis troch Technologických zariadení LNG staníc.

Predmet zákazky je iba jedna časť komplexného Projektu fueLCNG, ktorého súčasťou je komplex technológií, služieb a stavebných prác, ktorých výsledkom bude vybudovanie (i) technologického zariadenia na výrobu LNG, (ii) vybudovanie troch čerpacích staníc LNG za účelom vytvorenia základnej infraštruktúry na využívanie ekologického paliva LNG v nákladnej doprave, (iii), vybudovanie štrnástich čerpacích staníc L2CNG za účelom vytvorenia základnej infraštruktúry na využívanie ekologického paliva CNG pozdĺž hlavných koridorov TEN-T siete, (iv) zabezpečenie distribúcie paliva prostredníctvom cisternových návesov na prepravu LNG a (v) následná integrácia jednotlivých komponentov do jedného funkčného logisticko-obchodného celku prostredníctvom IT technológií (ďalej aj ako „Projekt“).

Projekt je realizovaný a z majoritnej časti financovaný na základe Dohody o grante č. INEA/CEF/TRAN/M2016/1359261 (ďalej len „Dohoda o grante“) v rámci programu Nástroj na prepájanie Európy (NPE) – Odvetvie dopravy. V rámci Projektu je nastavené 5 ročné monitorovacie obdobie udržateľnosti Projektu, v rámci ktorého sa bude skúmať dodržanie a stabilita parametrov celého Projektu.

V nadväznosti na požiadavku udržateľnosti celého Projektu bolo v súťažných podmienkach a opise Predmetu zákazky stanovené obdobie piatich rokov, počas ktorého musí byť Predmet zákazky plne funkčný, a musí spĺňať parametre stanovené opisom predmetu zákazky a ponukou uchádzača.

Z tohto dôvodu je v obchodných podmienkach zmluvy požadovaná záručná doba kompletných zariadení predĺžená na 5 rokov súhlasne s obdobím udržateľnosti Projektu. S predĺženou zárukou je tak zároveň spojený aj výkon servisných činností v rámci záruky, ktorých vykonávanie je nevyhnutné pre udržanie záruky zo strany uchádzačov. Obdobie 5 rokov záruky a s ňou súvisiacich servisných činností je dané pre všetky technologické súčasti Projektu, nakoľko spoločne spadajú pod jeden ucelený Projekt, ktorého účelom je zavedenie pilotnej prevádzky komplexnej inovatívnej infraštruktúry čerpacích staníc LNG a L2CNG. Z dôvodu udržateľnosti záruky za dodané technológie počas obdobia piatich rokov je súčasťou predmetu zákazky aj výkon servisných činností v rámci záruky počas obdobia piatich rokov spojený so všetkými povinnými revíznymi činnosťami a povinnými prehliadkami a kontrolami v zmysle príslušných právnych predpisov a odporúčaní výrobcov.

Oddelenie záručného servisu (a s tým súvisiacich odborných revízií a kontrol v zmysle právnych predpisov a odporúčaní výrobcov) od dodania samotných technológií je tak prakticky nemožné, pretože by nebolo spravodlivé žiadať udržanie záruky za akosť technológií v prípade, ak by servisné činnosti vykonával iný subjekt, ako úspešný uchádzač. Rozdelenie zákazky v tejto časti preto z dôvodu praktickej nedeliteľnosti plnení nie je možné a účelné.

Dodanie troch kusov technológií LNG staníc je predmetom jednej zákazky najmä z dôvodu, že akékoľvek ďalšie rozdelenie dodávky na jednotlivé technológie LNG staníc by spôsobovalo technické aj praktické problémy pri realizácií zákazky ako aj pri poskytovaní servisu. Zároveň by takéto rozdelenie predstavovalo zvýšené náklady a to najmä s ohľadom na skutočnosť zdieľania nákladov tak pri samotnej dodávke zariadení ako najmä pri vykonávaní servisných činností.

Nakoľko sa jedná o dodanie identických technológií (3ks identickej technológie) bolo by potrebné navrhovať potenciálne až tri samostatné technické riešenia namiesto jedného a bolo by potrebné koordinovať ešte väčšie množstvo dodávateľov, ako je tomu v tomto prípade. Už tak bude potrebné koordinovať dodávateľov s dodávateľmi projektových dokumentácií na stavebné časti čerpacích staníc a ďalej so samotnými zhotoviteľmi stavieb. Administrácia ďalších troch samostatných kontraktov, najmä pri rôznych dodávateľoch by mohla ohroziť realizáciu celého projektu najmä z hľadiska zodpovednosti za dodávku. Ani z praktickej stránky nie je vhodné, aby boli v rámci celého projektu fueLCNG inštalované na každom odpočívadle odlišné zariadenia. Variabilita zariadení by výrazne sťažila obsluhu zariadení, ktorá by sa všade líšila. Takáto variabilita by sťažila tiež najmä výkon servisných činností. Vo vzťahu k servisným činnostiam by sa tiež zvýšila ekonomická náročnosť, nakoľko v prípade jedného dodávateľa servisu je možné dospieť k zdieľaniu nákladov na servis viacerých staníc oproti koordinácii samostatných servisných spoločností.

Vo vzťahu k ostatným plneniam, ktoré sú súčasťou dodania predmetu zákazky, najmä tak návrh riešenia celej technológie, dodanie dokumentácie vzťahujúcej sa k technológii, inštalácia technológie a ostatné prvky v zmysle opisu predmetu zákazky, sú všetko prvky, bez ktorých nie je možné predmet zákazky ani dodať a preto sú imanentne spojené s dodávkou technológie a nie je možné ich oddeliť. Akýmkoľvek hypotetickým rozdelením by došlo k naštrbeniu jednotnosti zodpovednosti za výsledok, čím by bola výrazne ohrozená úspešná realizácia celého Projektu.

Na úrovni samotného Predmetu zákazky teda nie je účelné žiadne hlbšie delenie zákazky, a to najmä s ohľadom na:

1. udržanie záruky za výsledok – t. j. nie len dodanie samotného diela ale aj udržanie záručnej doby počas piatich rokov;
2. technickú, ale najmä praktickú (koordinačnú) náročnosť, resp. až nemožnosť rozdeliť predmet dodania na menšie fragmenty z dôvodu existencie vážneho rizika ohrozenia realizácie predmetu zákazky a celého Projektu; a
3. ekonomickej a praktickej výhodnosti vlastniť unifikované zariadenia z pohľadu nárokov na ich obsluhu a servis.

V nadväznosti na vyššie uvedené si dovoľujeme uviesť, že práve naopak Verejný obstarávateľ pristúpil k rozdeleniu hypoteticky spojiteľnej zákazky na komplexné dodanie Projektu (resp. iných spojiteľných častí Projektu) na samostatne dodateľné celky. Ako je uvedené vyššie, celý Projekt sa skladá zo súboru technologických dodávok, projektových prác a stavebných prác, ktorých výsledkom bude komplexná implementácia projektu pozostávajúca z (i) vybudovania technologického zariadenia na výrobu LNG, (ii) vybudovania troch čerpacích staníc LNG za účelom vytvorenia základnej infraštruktúry na využívanie ekologického paliva LNG v nákladnej doprave, (iii), vybudovania štrnástich čerpacích staníc L2CNG za účelom vytvorenia základnej infraštruktúry na využívanie ekologického paliva CNG pozdĺž hlavných koridorov TEN-T siete, (iv) zabezpečenia distribúcie paliva prostredníctvom cisternových návesov na prepravu LNG a (v) následnej integrácie jednotlivých komponentov do jedného funkčného logisticko-obchodného celku prostredníctvom IT technológií.

Verejný obstarávateľ tak rozdelil realizáciu Projektu jednak po jednotlivých technológiách, ako sú uvedené vyššie, ale samostatne má v pláne ďalej rozdeliť realizáciu Projektu na zadanie samostatných zákaziek na dodanie projektových dokumentácií k stavbám, v ktorých budú dané technológie osadené, ďalej tiež samostatných zákaziek na dodanie samotných stavieb a na záver na samostatnú zákazku na dodanie integračného nadstavbového IT systému spájajúceho všetky technologické prvky pod jeden ucelený funkčný logisticko-obchodný celok.

**Rozdelenie zákaziek v rámci Projektu je teda práve nastavené tak, aby bola zabezpečená možná účasť aj malých a stredných podnikov, a to práve s prihliadnutím na ich špecializáciu v rámci jednotlivých odvetví (technológie, projekty, stavby, IT systém), ktoré celý Projekt zahŕňa.**